text: পগবায় আস্থা সোলসারের - খেলাধূলা - Premier News Syndicate Limited (PNS)
  ২৪ আগস্ট ২০১৯, ৯:০৮ সকাল
  পিএনএস ডেস্ক: ইপিএলে উলভসের বিরুদ্ধে ফরাসি তারকা পল পগবার পেনাল্টি নষ্ট করায় জল্পনার সৃষ্টি হয়েছে। ম্যানচেস্টার ইউনাইটেডের হয়ে তিনি আর পেনাল্টি মারবেন কি না তা নিয়ে উঠেছে প্রশ্ন। শনিবার ম্যান ইউ মুখোমুখি হচ্ছে ক্রিস্টাল প্যালেসের।
  তবে সমালোচনার পরোয়া না করে পগবাদের ম্যানেজার ওয়ে গুন্নার সোলসার জানিয়ে দিলেন, পেনাল্টি মারার দায়িত্বে পোগবা আর র্যা শফোর্ডকেই রাখবেন, ''আমি নিশ্চিত, আবার পগবাকে আপনারা পেনাল্টিতে গোল করতে দেখবেন।'' যোগ করলেন, ''উলভসের বিরুদ্ধে জিততে না পারায় পেনাল্টি নষ্টের কথা উঠছে। এমন নয়, বিষয়টা ফুটবলারদের উপরে ছেড়ে দিয়েছি। পেনাল্টি মারার জন্য দু'জনকে বেছে নিয়েছি। যতক্ষণ ওরা আছে, ততক্ষণ ওদের মধ্যে কেউই পেনাল্টি মারবে।''
  পেনাল্টি নষ্ট করায় পগবা সোশ্যাল মিডিয়ায় বর্ণবিদ্বেষী আক্রমণের শিকার হয়েছেন। যা নিয়ে সোলসার বলেছেন, ''সমস্যাটা হচ্ছে এরা কারা, তা বোঝা যায় না। আমি জানি, সোশ্যাল মিডিয়ায় অনেক ভুয়া ওয়ে গুন্নার সোলসারও আছে। আর ম্যান ইউ তো ফুটবলারদের বলতে পারে না যে, সোশ্যাল মিডিয়ায় থেকো না। আমাদের চেষ্টা করতে হবে মানুষকে সচেতন করার। আর পগবা এ সবে ভেঙে পড়ার ছেলে নয় বরং আরও শক্তিশালী হয়ে ফিরে আসবে।''